De ligger i den tunge ende af tabellen og kæmper over overlevelse i Superligaen. Vendsyssel FF, der sidste sæson rykkede op i Superligaen, kommer til at kæmpe for at overleve endnu en sæson. Og for at det skal lykkes, skal de score mål. Derfor har de nu handlet yderligere og hentet 24 årige Alhaji Kamara fra Sierra Leone. Det oplyser klubben i en pressemeddelelse. - Kamara er en rigtig dygtig angriber, der tidligere har bevist, at han kan lave mål. Han har sine forcer i sin timing i dybdeløb, sit arbejde i feltet, og så har han et godt hovedspil på trods af sin højde. Vi håber og tror på, han kan komme til at hjælpe os i foråret, fortæller sportsdirektør i Vendsyssel FF, Ole Nielsen. Alhaji Kamara har tidligere spillet i Djurgården IF, IFK Norrköbing og D.C. United. - Jeg er glad og kan ikke vente med at møde mine nye holdkammerater. Jeg har tidligere spillet i Sverige, så jeg kender lidt til skandinavisk fodbold, og det, jeg ved, er, at den danske liga er stærk med nogle gode hold, der gerne vil spille fodbold. Personligt håber jeg på, at jeg kan hjælpe holdet ved at lave mål. Jeg er hårdtarbejdende og en teamplayer, og jeg glæder mig virkelig til at bidrage til, at vi bliver i Superligaen, siger Kamara. Selvom Alhaji Kamara bliver hentet ind, efter transfervinduet er lukket, og sæsonen er gået i gang, så går der lidt, før han får lov at bidrage. - Vi er dog klar over, at når vi henter en spiller ind på dette tidspunkt, så skal han bruge noget tid på at komme i samme kampform, som den øvrige trup. Ikke dermed sagt, han er helt ude af trit, men vi forventer, at han de første to-fire uger skal bygges op, så han er klar til at gøre en afgørende forskel for os i slutspillet, fortæller Ole Nielsen. Alhaji Kamara får trøje nummer 45.

Opsummering:
I bestræbelserne på at sikre sig en offensiv forstærkning, har Vendsyssel FF været på jagt i Sierra Leone.